Lise Bech (DD), 2023-05-02:
Tak, formand.
Først vil jeg sige tak til forsvarsministeren for redegørelsen.
I Danmarksdemokraterne er vi rigtig glade for de her stærke militære bånd, der er imellem de nordiske lande.
Med Ruslands invasion af Ukraine sidste år er det, som det allerede er blevet sagt, vigtigere end nogen sinde, at vi rykker sammen i bussen.
Og det gør vi.
Derfor er det jo også glædeligt, som vi også har hørt – det er jo ikke sådan at komme på som nr. 4-5 i rækken – med Finlands og Sveriges beslutning om at blive medlem af NATO.
Det vil jo styrke det nordiske forsvarssamarbejde både politisk og operativt.
Årets aktiviteter og NORDEFCOs norske formandskabs prioriteter har i 2022, som redegørelsen også påpeger, selvfølgelig været meget påvirket af Ruslands invasion af Ukraine.
Danmark har været vært for donorkonferencen Copenhagen Ukraine Conference – undskyld mit engelske; det hedder den.
I den forbindelse har de nordiske lande lagt vægt på en samlet støtte til Ukraine.
Island har taget lederskab på et minerydningsprojekt i Ukraine.
De nordiske lande har både før og efter Ruslands invasion den 24. februar 2022 benyttet sig af NORDEFCOs krisestyringsmekanisme, CCM, og drøftet situationen løbende.
Finlands og Sveriges beslutning om NATO-medlemskab har givet anledning til at få revideret NORDEFCO-samarbejdet.
Det er også ret væsentligt, for med den trussel fra Rusland, vi har, er vi jo nødt til at revidere det i forhold til medlemskab, når vi udvider kredsen.
I november blev det præsenteret af de nordiske forsvarschefer, hvordan de anbefalede den militære organisering af de nordiske lande som følge af NATO-udvidelsen.
Ligeledes er de nordiske lande i JEF-regi på grund af Finlands og Sveriges kommende NATO-medlemskab gået sammen om at planlægge og gennemføre militære øvelsesaktiviteter for at demonstrere politisk og militær støtte til de to ansøgerlande.
Det er altså alt det her, der ligesom også er nævnt i redegørelsen.
Det siger noget om, at når vi får Finland og Sverige med, sammentømrer vi det nordiske, også inden for NATO.
Så det er rigtig dejligt.
NATO er jo på alle måder Danmarks vigtigste partner på forsvarsområdet, og jeg håber og tror, at når vi får det nye forsvarsforlig og det bliver vedtaget, kan vi langt om længe opfylde NATO's 2-procentsmålsætning og opfylde de krav fra NATO.
Men som man kan læse i medierne, lyder det jo til, at der er stor enighed om det.
Det er også særdeles positivt at læse ministerens redegørelse om beredskabssamarbejdet og om det nordiske hjemmeværnssamarbejde, altså at der er løbende kontakt mellem de nordiske beredskabsmyndigheder med udveksling af viden og erfaring på baggrund af øvelser og konkrete hændelser.
Det drejer sig om brandforebyggelse, krisestyring, beredskab og udvikling, som er vigtige områder for det nordiske samarbejde.
De frivillige medlemmer i de nordiske landes hjemmeværn er i de her usikre tider vigtige for vores samfund, fordi de med kort varsel kan møde i forbindelse med særlige hændelser, ulykker og større katastrofer.
Som nogle ordførere har nævnt, er Arktis ikke med i den her redegørelse.
Der har været en arktisk redegørelse tidligere, så derfor vil jeg ikke sige så meget om det.
Men jeg har tænkt på, at Danmark og Norge i det nordiske samarbejde med fordel kunne samarbejde om overvågning af farvandet mellem Nordnorge og Grønland.
Det kunne være, at vi skulle kigge lidt nærmere ind i det.
Noget andet, der faktisk undrer mig ikke står nævnt i redegørelsen, er angrebet på Nord Stream-rørledningen i efteråret 2022.
Jeg synes, det er lidt underligt, at det slet ikke er nævnt, for det burde jo være i en fælles nordisk interesse at overvåge kritisk infrastruktur på havbunden i de nordiske farvande som Østersøen, Kattegat, Skagerrak, Nordsøen og havet omkring Norge.
Det burde være oplagt at samarbejde om det, og det håber jeg at ministeren også er enig i.
Bortset fra de få bemærkninger synes jeg, at det er en fin redegørelse.
Tak for ordet.